Source: https://e-justice.europa.eu/content_order_for_payment_procedures-41-lu-hu.do?init=true&member=1
Timestamp: 2019-10-22 16:26:42+00:00

Document:
„Fizetési meghagyásos” eljárások - Luxemburg
A 2006. december 12-i 1896/2006/EK rendeletben meghatározott európai fizetési meghagyásos eljárásokon túl a luxemburgi jogszabályok szerint lehetőség van a 10 000 EUR összeget meghaladó tartozások gyors behajtására úgy is, ha ideiglenes fizetési meghagyás iránti kérelmet nyújtanak be a kerületi bírósághoz. A 10 000 EUR összeget nem meghaladó követelések esetén a kis értékű követelésekre vonatkozó eljárás szerint valamely békebíróságon (juge de paix) járnak el. Lásd „Kis értékű követelések – Luxemburg”.
Az érintett személy ideiglenes intézkedésre vonatkozó eljárást (action en référé) kezdeményezhet vagy ideiglenes fizetési meghagyás (ordonnance sur requête, provision sur requête) iránti kérelmet nyújthat be.
Az ideiglenes intézkedésre vonatkozó gyorsított eljárást rendes eljárásnak kell követnie a követelés tárgyával kapcsolatban, aminek eredményeképpen az eljárások összességében költségesek.
Az ideiglenes fizetési meghagyás a behajtás leggyorsabb és leggazdaságosabb módja.
Az eljárás a behajtandó követelés összegétől függ.
Az ideiglenes fizetési meghagyás akkor alkalmazható pénzügyi természetű követelések esetében, ha a tartozás (kamatok és költségek nélküli) összege meghaladja a 10 000 EUR-t.
Ideiglenes fizetési meghagyás csak luxemburgi lakóhellyel (domicile) rendelkező adós esetében hozható.
Az ideiglenes fizetési meghagyásos eljárás csak írásos dokumentumokkal alátámasztott pénzügyi természetű követelések esetén alkalmazható. Nem használható például gyors kártérítési végzés meghozatala érdekében.
Európai fizetési meghagyásos eljárás.
A 10 000 EUR-t meghaladó összegű ideiglenes fizetési meghagyást beszerezni kívánó hitelezőnek az adós lakóhelye (domicile) szerint illetékes kerületi bíróság elnökéhez kell benyújtania az erre irányuló kérelmét, kivéve, ha joghatóságra vonatkozó érvényes kikötésre hivatkozik. A Luxemburgi Nagyhercegségben két kerületi bíróság található, egy Luxembourg városban és egy Diekirchben.
Az általános hatásköri és illetékességi szabályok alkalmazandók.
Az ideiglenes fizetési meghagyás iránti kérelmet a kerületi bíróság hivatalának (greffe) kell megküldeni. A kérelem a semmisség terhe mellett tartalmazza a felperes és az alperes vezetéknevét, keresztnevét, foglalkozását, állandó vagy ideiglenes lakóhelyét, a kérelem tárgyát, az indokolást és a kérelmet alátámasztó iratokat.
Formanyomtatványok nincsenek.
A hitelezőt nem kell ügyvédnek képviselnie ahhoz, hogy fizetési meghagyás iránti kérelmet nyújtson be.
A hitelezőnek fel kell tüntetnie a kérelem tárgyát (azaz a követelt összeget) és az indokolást (azaz miért áll fenn a pénzkövetelés). Ez az indokolás lehet rövid, de szerepelniük kell benne a releváns indokoknak. A magyarázatok hossza a gyakorlatban az ügy összetettségétől függően változik: ha az iratok egyértelműek, elegendő a rövid magyarázat.
A hitelezőknek iratokkal kell alátámasztaniuk a kérelmüket. A bíróság alapvetően ezen iratok alapján határoz arról, hogy a kérelem elfogadható-e vagy sem.
A kérelem csak „iratokkal” támasztható alá; a hitelező – az eljárás e szakaszában – nem javasolhatja, hogy más módon, például tanúk behívásával bizonyítsa a követelése megalapozottságát.
A bíróság elutasítja a kérelmet, ha úgy ítéli meg, hogy a magyarázat nem bizonyítja megfelelően a követelés jogosságát.
A többi bírósági határozathoz hasonlóan az elutasító végzésnek is tartalmaznia kell az indokolást.
Az elutasító végzés ellen nem nyújtható be fellebbezés. A hitelező azonban rendes bírósági eljárást vagy ideiglenes intézkedés iránti gyorsított eljárást kezdeményezhet.
Az adósnak, akinek kézbesítették az ideiglenes fizetési meghagyást, 15 nap áll a rendelkezésére, hogy ellentmondással éljen azzal szemben.
Az ellentmondó fél vagy képviselője a bíróság hivatalánál írásos nyilatkozat formájában nyújthat be ellentmondást, amelyben legalább röviden ismerteti az ellentmondás indokait, és mellékel hozzá minden olyan iratot, amely alátámaszthatja azt.
A hivatalvezető bejegyzi az ellentmondást a bíróság nyilvántartásában, átvételi elismervényt bocsát ki, és tájékoztatja a felperest az ellentmondásról.
Az ellentmondás benyújtásának határideje 15 nap, de gyakorlatilag mindaddig benyújtható, amíg a hitelező nem kérelmezi a végrehajtható okiratot (titre exécutoire). Mivel ritkán fordul elő, hogy a hitelezők a 15 napos határidő lejárta után azonnal végrehajtható okirat iránti kérelmet nyújtanak be, az adósoknak gyakran több idejük van annál, mint amennyit a jogszabályok biztosítanak, de nem rendelkeznek azzal a jogbiztonsággal, mint az első 15 nap folyamán.
Az adós ellentmondása felfüggeszti az eljárást, ami azt jelenti, hogy nem állítható ki azonnal végrehajtható okirat. A kézbesítés néhány jogkövetkezménye azonban továbbra is hatályos, például a kamatot továbbra is felszámolják attól a naptól, hogy a meghagyást kézbesítették az adósnak.
A bíró megvizsgálja az ellentmondást. Ha a bíró megalapozottnak találja az ellentmondást, ezt indokolással ellátott végzésben állapítja meg, és semmissé nyilvánítja a korábbi meghagyást. Ha az ellentmondás részben megalapozott, a bíró elrendeli a követelés alátámasztott részének kifizetését. Ha az ellentmondás elutasításra kerül, a bíró végzésében elmarasztalja az adóst.
Fontos megjegyezni, hogy ezen eljárás során a bíró a felek meghallgatása nélkül határozhat. A bíró beidézheti a feleket meghallgatásra, de nem kötelező nyilvános tárgyaláson meghallgatnia őket.
Ha az adós nem jelent be ellentmondást a kézbesítéstől számított 15 napon belül, a hitelező kérheti a bíróságtól a végrehajtható okirat (titre exécutoire) kiállítását.
A hitelező vagy a képviselője a bíróság hivatalához írásos kérelmet nyújt be, amelyet bejegyeznek a bíróság nyilvántartásába.
Ha az ideiglenes fizetési meghagyást személyesen kézbesítették az adósnak, a végrehajtható okirat olyan hatállyal bír, mint a mindkét fél meghallgatásával lefolytatott eljárás során hozott végzés, amellyel szemben a kézbesítést követő 15 napon belül nyújtható be fellebbezés. Ha az ideiglenes fizetési meghagyást nem személyesen kézbesítették az adósnak, a végrehajtható okirat olyan hatállyal bír, mint az alperes távollétében hozott végzés, mellyel szemben a kézbesítést követő 8 napon belül tiltakozás nyújtható be.
Utolsó frissítés: 08/05/2019

References: bíróság 
 bíróság 
 bíróság 
 bíróság 
 bíróság 
 bíróság 
 bíróság 
 bíróság 
 bíróság